text: Hurtig indsats reddede skole fra oversvømmelse
  07 oktober 2017 kl. 05.59
  En hurtig indsats fredag aften reddede Tønder Grundskole fra alvorlige oversvømmelsesskader, da strømsvigt satte flere pumper ud af spillet.
  Brand & Redning Sønderjylland rykkede fredag aften sammen med Beredskabsstyrelsen i Haderslev ud til en pumpestation i Tønder, der var ramt af strømsvigt. Vand var derfor ved at trænge ind og oversvømme lokaler på Tønder Grundskole på Holmevej i Tønder.
  Kort efter klokken 18.30 alarmerede skolen Brand & Redning Sønderjylland, da der stod vand i et teknikrum i en kælder på skolen. Teknikrummet rummer alle skolens el-installationer, som også forsyner en nærliggende pumpestation ved Vidåen i Tønder by. 
  Beredskabsstyrelsen i Haderslev blev også tilkaldt og rykkede hurtigt ud med mandskab og en mobil generator, der kunne forsyne pumpestationen med strøm, så vandet atter kunne pumpes væk fra området.
  Brand & Redning Sønderjylland  tog samtidig to nye såkaldte klima-trailere i brug. De rummer hver en generator og en pumpe netop til brug ved oversvømmelser.
  - Vi fik med vores udstyr hurtigt tømt teknik-kælderen for vand og det lykkedes elektrikere at genskabe strømforsyningen i kælderen, så alle pumper var i gang igen ved 21-tiden, oplyser indsatsleder Thomas Lund Sørensen, Brand & Redning Sønderjylland, til TV SYD.
  - Meldingen fredag aften var, at det lykkedes at undgå større skader, da pumpestationen hurtigt fik strømmen tilbage takket være generatorhjælpen fra Beredskabsstyrelsen, mens Brand & Redning Sønderjylland løste deres opgave på selve skolen, oplyser vagtchef Erik Sønderskov, Syd- og Sønderjyllands Politi, lørdag morgen til TV SYD.
  